Annonce

Skal der være bolle over å'et i Århus' navn? Eller skal det være med to aa'er som her: Aarhus.

<p>Jan Balling i sit værksted med skulpturen, der er 80 cm høj. Foto: Hans Petersen</p>

Det kan vi diskutere til evig tid. Men nu får vi snart bolle over åen. Ja, du læste rigtigt:åen og ikkeå'et.

For den århusianske kunstner Jan Balling er i fuld gang med et nyt kunstværk, der skal sættes op over Aarhus Å. Det er på gangbroen over åen i krydset Vester Allé-Åboulevarden.

Her sætter kommunen snart en kunstnerisk krussedulle oven på det gitter eller den bue, som er over gangbroen. Krussedullen kan have flere betydninger. Den kan være en bolle, men den kan også være et hjerte.

»Det er en livscirkel, »Your Life's Circle«, med både et hjerte og en bolle,« siger Jan Balling, der for tiden arbejder med værket i sit værksted i den gamle smedje fra Gasværket i Sydhavnen.

Cirklen skal snart støbes i bronze og være grøn. Den er 80 cm høj og passer til området.

»Jeg synes, det er en sød signatur,« siger Jan Balling, der fik en henvendelse fra Aarhus Kommune om at lave et værk til stedet.

Så nu er han repræsenteret i begge ender af åen langs Åboulevarden fra Vester Allé til Immervad. I dén ende står nemlig hans skulptur med borgmester Bernhardt Jensen og hans cykel.